**Likumprojekta “Grozījumi Korupcijas novēršanas un apkarošanas biroja amatpersonu izdienas pensiju likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Korupcijas novēršanas un apkarošanas biroja amatpersonu izdienas pensiju likumā” (turpmāk – Likumprojekts) mērķis ir:1) nodrošināt vienlīdzīgu attieksmi pret Biroja amatpersonām, nosakot tām līdzvērtīgus kritērijus kā citām tiesībaizsardzības iestādēm nepieciešamā darba stāža noteikšanai, kas dod tiesības uz izdienas pensiju;2) deleģēt Ministru kabinetam noteikt vidējās mēneša darba samaksas izdienas pensijas piešķiršanai aprēķināšanas kārtību.Likumprojekts stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts ir izstrādāts pēc Korupcijas novēršanas un apkarošanas biroja (turpmāk – Birojs) iniciatīvas, lai nodrošinātu vienlīdzīgu attieksmi pret Biroja amatpersonām, nosakot tām līdzvērtīgus kritērijus kā citām tiesībaizsardzības iestādēm nepieciešamā darba stāža noteikšanai, kas dod tiesības uz izdienas pensiju, kā arī, lai paredzētu deleģējumu Ministru kabinetam noteikt vidējās mēneša darba samaksas izdienas pensijas piešķiršanai aprēķināšanas kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Likumprojekta 1.pants.**Saskaņā ar Korupcijas novēršanas un apkarošanas biroja likuma (turpmāk – Biroja likums) 2.panta pirmo daļu Birojs ir tiešās pārvaldes iestāde, kas pilda šajā likumā noteiktās funkcijas korupcijas novēršanā un apkarošanā, tajā skaitā veic izmeklēšanu un operatīvo darbību, lai atklātu Krimināllikumā paredzētos noziedzīgos nodarījumus valsts institūciju dienestā, ja tie ir saistīti ar korupciju, kā arī kontrolē politisko organizāciju (partiju) un to apvienību finansēšanas noteikumu izpildi un pārbauda, kā tiek ievēroti ierobežojumi, kas noteikti priekšvēlēšanu aģitācijai, aģitācijai pirms tautas nobalsošanas, aģitācijai par likuma ierosināšanu un aģitācijai par Saeimas atsaukšanas ierosināšanu. Atbilstoši Biroja likuma 15.1pantam Biroja amatpersonām izdienas pensijas tiek piešķirtas saskaņā ar normatīvajiem aktiem, kas nosaka Biroja amatpersonu izdienas pensiju piešķiršanas, aprēķināšanas un izmaksas kārtību. Latvijas Republikas Satversme (turpmāk – Satversme) nosaka, ka visi cilvēki Latvijā ir vienlīdzīgi likuma un tiesas priekšā. Cilvēka tiesības tiek īstenotas bez jebkādas diskriminācijas. Satversmes tiesa, interpretējot Satversmes 91.panta pirmo teikumu, ir atzinusi, ka vienlīdzības princips liedz valsts institūcijām izdot tādas normas, kas bez saprātīga pamata pieļauj atšķirīgu attieksmi pret personām, kuras atrodas vienādos un pēc noteiktiem kritērijiem salīdzināmos apstākļos. Vienlīdzības princips pieļauj un pat prasa atšķirīgu attieksmi pret personām, kas atrodas atšķirīgos apstākļos, kā arī pieļauj atšķirīgu attieksmi pret personām, kas atrodas vienādos apstākļos, ja tam ir objektīvs un saprātīgs pamats (*sk. Satversmes tiesas 2001.gada 5.decembra sprieduma lietā Nr.2001-07-0103 secinājumu daļas 3.punktu*).Birojs ir konstatējis, ka gan Iekšlietu ministrijas sistēmas amatpersonu ar speciālajām dienesta pakāpēm, gan valsts drošības iestāžu amatpersonu izdienas stāžā, kas dod tiesības uz izdienas pensiju, ieskaita arī aktīvā militārā dienesta laiku Aizsardzības ministrijas pakļautībā un pārziņā bijušajās struktūrvienībās un Saeimas un Valsts prezidenta drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā). Tai pat laikā Korupcijas novēršanas un apkarošanas biroja amatpersonu izdienas pensiju likuma (turpmāk – Biroja izdienas pensiju likums) regulējums neparedz, ka izdienas stāžā, kas dod tiesības uz izdienas pensiju, ieskaitītu dienestu minētajos dienestos.Satversmes tiesa atzinusi, ka atšķirīgai attieksmei nav objektīva un saprātīga pamata, ja tai nav leģitīma mērķa vai ja nav samērīgas attiecības starp izraudzītajiem līdzekļiem un nospraustajiem mērķiem (*sk. Satversmes tiesas 2002.gada 23.decembra sprieduma lietā Nr.2002-15-01 secinājumu daļas 3.punktu*). Izvērtējot, vai apstrīdētās normas atbilst Satversmes 91.panta pirmajam teikumam, jānoskaidro: 1) vai un kuras personas (personu grupas) atrodas vienādos un pēc noteiktiem kritērijiem salīdzināmos apstākļos; 2) vai apstrīdētās normas paredz vienādu vai atšķirīgu attieksmi pret šīm personām; 3) vai šādai attieksmei ir objektīvs un saprātīgs pamats, proti, vai tai ir leģitīms mērķis un vai ir ievērots samērīguma princips (*sk. Satversmes tiesas 2011.gada 18.februāra sprieduma lietā Nr. 2010-29-01 12.punktu*).Vispirms jāizvērtē, vai Biroja amatpersonas atrodas vienādos un salīdzināmos apstākļos ar citās valsts institūcijās nodarbinātajiem, kuru izdienas stāžā, kas dod tiesības uz izdienas pensiju, ieskaita arī aktīvā militārā dienesta laiku Aizsardzības ministrijas pakļautībā un pārziņā bijušajās struktūrvienībās un Saeimas un Valsts prezidenta drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā). Saskaņā ar Biroja izdienas pensiju likuma 1.pantu izdienas pensijas Biroja amatpersonām kompensē darbspēju priekšlaicīgu zaudējumu, dienesta laikā noteiktos papildu ierobežojumus un slodzi, kā arī nodrošina Biroja stabilitāti un kvalitatīvu darbību. Satversmes tiesa 2013.gada 8.novembra sprieduma lietā Nr.2013-01-01 11.1.punktā atzinusi, ka Biroja amatpersonas attiecībā uz tiesībām saņemt izdienas pensiju atrodas vienādos un salīdzināmos apstākļos ar militārpersonām, Satversmes aizsardzības biroja darbiniekiem, iekšlietu sistēmas darbiniekiem ar speciālajām dienesta pakāpēm un prokuroriem. Vienlaikus, lai noteiktu, vai iestāžu amatpersonas un darbinieki ir savstarpēji salīdzināmi, jāņem vērā šo iestāžu funkcijas. Līdz ar to nepieciešams noteikt, kuras iestādes ir operatīvās darbības subjekti un kuras iestādes veic izmeklēšanas darbības, respektīvi, identificēt to iestāžu grupu, kuru amatpersonas veic līdzīgas funkcijas, un tāpēc atrodas vienādos un pēc noteiktiem kritērijiem salīdzināmos apstākļos. Attiecīgi Satversmes tiesas minētajā spriedumā, vērtējot Biroja kā operatīvās darbības subjekta un izmeklēšanas iestādes funkcijas un citu iestāžu funkcijas, tika secināts, ka par personu grupām, kas atrodas vienādos un pēc noteiktiem kritērijiem salīdzināmos apstākļos, var uzskatīt Biroja amatpersonas, iekšlietu sistēmas darbiniekus ar speciālajām dienesta pakāpēm un prokurorus. No valsts drošības iestādēm tikai Valsts drošības dienests tāpat kā Birojs ir izmeklēšanas iestāde. Savukārt no valsts aizsardzības jeb militārā dienesta iestādēm tikai Militārā policija, kas ietilpst Nacionālo bruņoto spēku sastāvā, veic Biroja funkcijām līdzīgus uzdevumus, t.i., ir operatīvās darbības subjekts un arī izmeklēšanas iestāde (Nacionālo bruņoto spēku likuma 3.panta piektā daļa). Ņemot vērā minēto, Biroja amatpersonas, kas pirms darba Birojā dienējušas, piemēram, Militārajā policijā, atrodas vienādos un salīdzināmos apstākļos ar tām Iekšlietu ministrijas sistēmas un valsts drošības iestāžu amatpersonām, kas arī ir dienējušas Militārajā policijā.Tālāk izvērtējams, vai atšķirībā uz Iekšlietu ministrijas sistēmas, valsts drošības iestāžu un Biroja amatpersonām noteikts atšķirīgs regulējums attiecībā uz dienestu, ko iekļauj izdienas stāža aprēķināšanā izdienas pensijas saņemšanai. Saskaņā ar likuma "Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm" 3.panta pirmās daļas 3.punktu Iekšlietu ministrijas sistēmas darbinieku ar speciālajām dienesta pakāpēm izdienas stāžā, kas dod tiesības uz izdienas pensiju, ieskaita arī aktīvā militārā dienesta laiku Aizsardzības ministrijas pakļautībā un pārziņā esošajās (bijušajās) militārajās struktūrvienībās un Valsts prezidenta un Saeimas drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā). Tāpat atbilstoši Valsts drošības iestāžu amatpersonu izdienas pensiju likuma 3.panta pirmās daļas 4.punktam valsts drošības iestāžu amatpersonām izdienas stāžā, kas dod tiesības uz izdienas pensiju, ieskaita arī aktīvā militārā dienesta laiku Aizsardzības ministrijas pakļautībā un pārziņā bijušajās struktūrvienībās un Saeimas un Valsts prezidenta drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā). Tai pat laikā Biroja izdienas pensiju likuma regulējums neparedz, ka izdienas stāžā, kas dod tiesības uz izdienas pensiju, ieskaitītu dienestu minētajos dienestos.Tādējādi Biroja izdienas pensiju likums paredz atšķirīgu attieksmi pret Biroja amatpersonām, kas līdz darbam Birojā amata pienākumu ietvaros veikušas pēc būtības līdzīgas funkcijas, piemēram, Militārajā policijā, jo Biroja izdienas pensiju likums neparedz iespēju Biroja amatpersonām izdienas stāžā ieskaitīt nodienēto laiku Militārajā policijā. Biroja izdienas pensiju likuma mērķis ir nodrošināt Biroja amatpersonu un citu tiesībaizsardzības iestāžu amatpersonu vienlīdzību, kā arī sekmēt to, lai par Biroja amatpersonām kļūst arī personas, kuras ieguvušas pieredzi citās tiesībaizsardzības iestādēs. Šādā kontekstā ir īpaši svarīgi nepieļaut nepamatotu atšķirīgu attieksmi pret Biroja amatpersonām un Iekšlietu ministrijas sistēmas iestāžu amatpersonām ar speciālajām dienesta pakāpēm (*sk. Satversmes tiesas 2013.gada 8.novembra sprieduma lietā Nr.2013-01-01 15.punktu*). Līdz ar to nav pamatojuma, kāpēc, piemēram, tādas personas izdienas stāžā, kura pēc Biroja izveidošanas turpināja darbu Iekšlietu ministrijas sistēmas iestādēs, var ieskaitīt arī Aizsardzības ministrijas pakļautībā un pārziņā esošajās militārajās struktūrvienībās sistēmas iestādēs nodienēto laiku (likuma “Par izdienas pensijām Iekšlietu ministrijas sistēmas darbiniekiem ar speciālajām dienesta pakāpēm” 3.panta pirmās daļas 3.punkts), bet tādas personas, kura pēc Biroja izveidošanas darbu Iekšlietu ministrijas sistēmas iestādēs nomainīja pret darbu Birojā, saglabājot līdzšinējās funkcijas, izdienas stāžā to pašu laiku ieskaitīt nevar. Analizējot, vai Biroja izdienas pensiju likuma regulējums paredz atšķirīgu attieksmi pret personām, kas atrodas vienādos un salīdzināmos apstākļos, secināms, ka regulējums par izdienas stāža aprēķināšanu paredz atšķirīgu attieksmi pret Biroja amatpersonām. Biroja ieskatā šādai atšķirīgai attieksmei nav objektīva un saprātīga pamata, proti, tai nav leģitīma mērķa un nav ievērots samērīguma princips. Satversmes tiesa ir secinājusi, ka izdienas pensija ir papildu sociālā garantija personām, kuras valsts interesēs īpašos apstākļos pildījušas noteiktas funkcijas (*sk. Satversmes tiesas 2003.gada 4.decembra sprieduma lietā Nr.2003-14-01 7.punktu*). Turklāt Satversmes tiesa ir norādījusi, ka, kaut arī Birojs nav valsts drošības iestāde, tā darbība ir tieši saistīta ar valsts drošības, neatkarības un demokrātijas aizsardzību (*sk. Satversmes tiesas 2013.gada 8.novembra sprieduma lietā Nr.2013-01-01 13.punktu*). Ņemot vērā Biroja un citu tiesībsargājošo iestāžu, Valsts drošības dienesta un Militārās policijas funkcijas un līdzīgos uzdevumus, nav saskatāms nekāds saprātīgs un objektīvs pamatojums atšķirīgai attieksmei pret Biroja amatpersonām izdienas stāža noteikšanā, neņemot vērā amatpersonas nodienēto laiku, cita starpā, Militārajā policijā. Tādējādi nav pieļaujams, ka valsts izveidotā sociālās drošības sistēmas sastāvdaļa – izdienas pensija – tiek atšķirīgi attiecināta uz vienlīdzīgos apstākļos esošajām Biroja un citu tiesībaizsardzības iestāžu amatpersonām.Ievērojot minēto, likumprojekta 1.pants paredz papildināt Biroja izdienas pensiju likuma regulējumu, nosakot, ka izdienas stāžā, kas dod tiesības uz izdienas pensiju, ieskaita arī aktīvā militārā dienesta laiku Aizsardzības ministrijas pakļautībā un pārziņā bijušajās struktūrvienībās un Saeimas un Valsts prezidenta drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā). Likumprojekta mērķis ir nodrošināt vienlīdzīgu attieksmi pret Biroja amatpersonām, nosakot tām līdzvērtīgus kritērijus kā citām tiesībaizsardzības iestādēm nepieciešamā darba stāža, kas dod tiesības uz izdienas pensiju, noteikšanai.**Likumprojekta 2.pants.**Valsts kontrole, vērtējot Biroja pieeju vidējās mēneša darba samaksas aprēķināšanā izdienas pensijas lieluma noteikšanai, konstatēja, ka Ministru kabineta 2010.gada 21.decembra noteikumos Nr.1159 “Kārtība, kādā piešķir un izmaksā izdienas pensijas Korupcijas novēršanas un apkarošanas biroja amatpersonām” (turpmāk – Noteikumi Nr.1159) nav skaidri noteikta vidējās darba samaksas aprēķināšanas metodika, salīdzinot ar to, kā tas ir citām institūcijām paredzētajā kārtībā. Biroja izdienas pensiju likuma mērķis ir, tai skaitā, noteikt kārtību, kādā izdienas pensija tiek piešķirta, aprēķināta un izmaksāta. Biroja izdienas pensiju likuma 4. un 5.pants nosaka, ka izdienas pensiju aprēķina procentuāli no Biroja amatpersonas vidējās mēneša darba samaksas par pēdējiem pieciem gadiem pirms atbrīvošanas no darba. Savukārt minētā likuma 8.panta sestajā daļā deleģēts Ministru kabinetam noteikt izdienas pensiju piešķiršanas un izmaksas kārtību. Salīdzinājumam attiecībā uz iekšlietu sistēmā un valsts drošības iestādēs strādājošajiem speciālajos likumos Ministru kabinetam deleģētas tiesības noteikt arī izdienas pensijas aprēķināšanas kārtību un attiecīgajos valdības noteikumos iekļauta formula vidējās mēneša darba samaksas aprēķinam. No minētā secināms, ka Biroja izdienas pensiju likumā noteikts, ka par pamatu izdienas pensijas aprēķinam ņem pēdējo piecu gadu vidējo mēneša darba samaksu, tomēr nav formulas, kā to aprēķināt, kā dēļ, iespējams, varētu būt atšķirīga pieeja aprēķinā. Savukārt Noteikumos Nr.1159 noteikta praktiskā kārtība, kur jāvēršas, kādiem dokumentiem jābūt, kas un kad izmaksā. Tātad no Biroja izdienas pensiju likumā definētā mērķa viedokļa Biroja izdienas pensiju likums būtu papildināms ar deleģējumu Ministru kabinetam noteikt arī izdienas pensijas aprēķināšanas kārtību (kaut gan Biroja izdienas pensiju likums nosaka, kā rēķina pensiju, bet neietver formulu, kā rēķināt vidējo mēneša darba samaksu).Lai nodrošinātu vienveidīgu praksi, Birojs ir izdevis iekšējo normatīvo aktu, kurā noteikta arī formula vidējās mēneša darba samaksas izdienas pensijas piešķiršanai aprēķinam. Tomēr Biroja ieskatā šāda formula būtu nosakāma Noteikumos Nr.1159. Ņemot vērā minēto, Biroja ieskatā nepieciešams papildināt Biroja izdienas pensiju likuma 4.pantu, paredzot deleģējumu Ministru kabinetam noteikt vidējās mēneša darba samaksas izdienas pensijas piešķiršanai aprēķināšanas kārtību.Pēc minēto grozījumu pieņemšanas Biroja izdienas pensiju likumā Birojs, atbilstoši likumprojektā paredzētajam pārejas noteikumu termiņam līdz 2022.gada 1.martam, sagatavos un virzīs izskatīšanai Ministru kabineta noteikumu projektu “Grozījumi Ministru kabineta 2010.gada 21.decembra noteikumos Nr.1159 “Kārtība, kādā piešķir un izmaksā izdienas pensijas Korupcijas novēršanas un apkarošanas biroja amatpersonām.”” |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Biroja amatpersonas, kurām ir tiesības uz izdienas pensiju. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību netiek prognozēta. |
| 3. | Administratīvo izmaksu monetārs novērtējums | Likumprojektā ietvertajam tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Likumprojektā ietvertajam tiesiskajam regulējumam nav ietekmes uz atbilstības izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2021.gads | Turpmākie trīs gadi (*euro*) |
| 2022. | 2023. | 2024. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  0 | 0 | 0 | 0 | 0 | 0 | 0 |
| 1.2. valsts speciālais budžets |  0 | 0 | 0 | 0 | 0 | 0 | 0 |
| 1.3. pašvaldību budžets |  0 | 0 | 0 | 0 | 0 | 0 | 0 |
| 2. Budžeta izdevumi |  0 | Nav precīzi aprēķināms | 0 | Nav precīzi aprēķināms | 0 | Nav precīzi aprēķināms | Nav precīzi aprēķināms |
| 2.1. valsts pamatbudžets |  0 | Nav precīzi aprēķināms | 0 | Nav precīzi aprēķināms | 0 | Nav precīzi aprēķināms | Nav precīzi aprēķināms |
| 2.2. valsts speciālais budžets |  0 | 0 | 0 | 0 | 0 | 0 | 0 |
| 2.3. pašvaldību budžets |  0 | 0 | 0 | 0 | 0 | 0 | 0 |
| 3. Finansiālā ietekme |  0 | Nav precīzi aprēķināms | 0 | Nav precīzi aprēķināms | 0 | Nav precīzi aprēķināms | Nav precīzi aprēķināms |
| 3.1. valsts pamatbudžets |  0 | Nav precīzi aprēķināms | 0 | Nav precīzi aprēķināms | 0 | Nav precīzi aprēķināms | Nav precīzi aprēķināms |
| 3.2. speciālais budžets |  0 | 0 | 0 | 0 | 0 | 0 | 0 |
| 3.3. pašvaldību budžets |  0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X |  | X |  |  |
| 5. Precizēta finansiālā ietekme | X | Nav precīzi aprēķināms | X | Nav precīzi aprēķināms | X | Nav precīzi aprēķināms | Nav precīzi aprēķināms |
| 5.1. valsts pamatbudžets | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Ņemot vērā, ka nav iespējams precīzi prognozēt, cik Biroja amatpersonas un nākotnē nodarbinātās personas iegūs tiesības uz izdienas pensiju, kuras līdz darbam Birojā dienējušas aktīvajā militārajā dienestā Aizsardzības ministrijas pakļautībā un pārziņā bijušajās struktūrvienībās un Saeimas un Valsts prezidenta drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā), kā arī, ņemot vērā to, ka nav iespējams aprēķināt šī laika proporcionālo ietekmi uz izdienas stāža, kas dod tiesības uz izdienas pensiju, aprēķinu, nav iespējams precīzi noteikt iespējamos izdevumus valsts pamatbudžetam. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojektā ietvertajam tiesiskajam regulējumam nav ietekmes uz amata vietu skaita izmaiņām institūcijās, kuras skar projekts. |
| 8. Cita informācija | Likumprojektā paredzētajam regulējumam nav tiešas ietekmes uz valsts budžetu, jo nav iespējams precīzi prognozēt, cik Biroja amatpersonas un nākotnē nodarbināmās personas, kuras līdz darbam Birojā dienējušas aktīvā militārā dienestā Aizsardzības ministrijas pakļautībā un pārziņā bijušajās struktūrvienībās un Saeimas un Valsts prezidenta drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā), varētu iegūt tiesības uz izdienas pensiju.Šobrīd provizoriski divas Biroja amatpersonas varētu pretendēt uz Biroja amatpersonu izdienas pensiju saņemšanu un tām saskaņā ar šī likumprojekta 1.pantu izdienas stāža aprēķinā varētu ieskaitīt aktīvā militārā dienesta laiku Aizsardzības ministrijas pakļautībā un pārziņā bijušajās struktūrvienībās un Saeimas un Valsts prezidenta drošības dienestā (Latvijas Republikas Augstākās padomes apsardzes dienestā, Latvijas Republikas Drošības dienestā). Likumprojekts nemaina līdzšinējo kārtību, proti, izdienas pensiju izmaksā no valsts pamatbudžeta līdzekļiem, kas piešķirti Labklājības ministrijai saskaņā ar gadskārtējā valsts budžeta likuma apropriāciju. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Pēc likumprojekta pieņemšanas Birojs sagatavos un virzīs izskatīšanai Ministru kabineta noteikumu projektu “Grozījumi Ministru kabineta 2010.gada 21.decembra noteikumos Nr.1159 “Kārtība, kādā piešķir un izmaksā izdienas pensijas Korupcijas novēršanas un apkarošanas biroja amatpersonām.”” |
| 2. | Atbildīgā institūcija | Birojs  |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| **Projekts šo jomu neskar.** |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot uzziņu par likumprojektu Biroja tīmekļvietnē (saite:<https://www.tm.gov.lv/lv/par-konvenciju-par-es-dalibvalstu-savstarpeju-palidzibu-kriminallietas-ko-padome-pienemusi-saskana-ar-liguma-par-es-34-pantu>), kā arī Ministru kabineta tīmekļvietnē (saite:<https://www.mk.gov.lv/lv/ministru-kabineta-diskusiju-dokumenti>), tādējādi dodot iespēju sabiedrībai līdzdarboties likumprojekta izstrādes procesā. |
| 2. | Sabiedrības līdzdalība projekta izstrādē | Izsludinot projektu Valsts sekretāru sanāksmē, tiks lūgts sniegt viedokli Korupcijas novēršanas un apkarošanas biroja Sabiedriski konsultatīvajai padomei, kuras sastāvā ir šādas divdesmit nevalstiskās organizācijas: Latvijas Juristu biedrība, Latvijas Darba devēju konfederācija, Latvijas Pilsoniskā alianse, Latvijas Tirgotāju asociācija, Latvijas Preses izdevēju asociācija, Latvijas Komercbanku asociācija, Patērētāju atbalsta centrs, Latvijas Tirdzniecības un rūpniecības kamera, Latvijas Krimināllietu advokātu biedrība, Latvijas Būvnieku asociācija, Korporatīvās ilgtspējas un atbildības institūts (InCSR), biedrība “Veselības projekti Latvijai”, Latvijas Raidorganizāciju asociācija, Latvijas Juristu apvienība, Lauksaimnieku organizāciju sadarbības padome, Sabiedrība par atklātību – Delna, Sabiedriskās politikas centrs PROVIDUS, Latvijas telekomunikāciju komersantu asociācija, Latvijas Ārstu biedrība un Latvijas Pašvaldību savienība. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi par likumprojektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nav. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Saistībā ar likumprojekta izpildi nav nepieciešams veidot jaunas institūcijas, likvidēt vai reorganizēt esošās. |

Iesniedzējs: Ministru prezidents Arturs Krišjānis Kariņš

Vizē: Korupcijas novēršanas un

apkarošanas biroja priekšnieks Jēkabs Straume

D.Stepiņa, 67797257

Diana.Stepina@knab.gov.lv

I.Zelča, 67797209

Inese.Zelca@knab.gov.lv